১৯১৯ সালে যখন এই পুজোর সূত্রপাত হয় তখন এর ঠিকানা ছিল ৫৫, বাগবাজার স্ট্রিট। নাম ছিল ‘নেবুবাগান বারোয়ারী দুর্গাপুজো’। ১৯২৪-এ তার স্থান পরিবর্তন হয় বাগবাজার স্ট্রিট ও পশুপতি বোস লেনের মোড়ে। তার পরের বছর পুজো হয় কাঁটাপুকুরে। এভাবে বেশ কয়েকবার বার স্থান পরিবর্তনের পর ১৯৩০ সালে বিখ্যাত আইনজীবী দুর্গাচরণ বন্দ্যোপাধ্যায়ের উদ্যোগে পুজোর শ্রীবৃদ্ধি ঘটে। পুজোর নতুন নাম হয় বাগবাজার সার্বজনীন দুর্গোৎসব ও প্রদর্শনী। সেই সময় কলকাতার মেয়র ছিলেন নেতাজী সুভাষচন্দ্র বসু। তাঁর অনুমতি ও আগ্রহে পুজোটি কর্পোরেশনের মাঠে উঠে আসে এবং স্থায়ী প্রতিষ্ঠা পায়। এই সময় মণ্ডপ প্রাঙ্গনে দেশীয় শিল্পের প্রদর্শনী করা হত। ১৯৩৬ সালে এই পুজোর সভাপতি ছিলেন সুভাষচন্দ্র নিজে।